Päivittäistavaraketjuista Kesko kertoi alentavansa hintoja tammikuun alussa. Lidlissä hinnat laskivat jo tänään. SOK ei kommentoinut tulevia hintojaan.

Vuoden vaihtumisen jälkeen suomalaiset maksavat makeisista selvästi entistä vähemmän makeisveron poistuessa. Makeisten ja jäätelön veron poistosta päätettiin hallituksessa viime syksynä. Vielä tällä hetkellä makeisista ja jäätelöistä maksetaan makeisvero, joka on 0,95 euroa kilolta.

Taloussanomat kysyi kolmelta suurelta päivittäistavaraketjulta, miten he aikovat hinnoitella makeis- ja jäätelötuotteensa makeisveron poistumisen jälkeen.

Päivittäistavaraketjuille koottiin lista eräistä Suomessa suosituista makeisista ja jäätelöistä ja pyydettiin kertomaan näiden tuotteiden nykyinen ja makeisveron poistumisen jälkeinen hinta. Kauppaketjuista SOK ei suostunut kommentoimaan tulevia hintoja.

– Emme halua signaloida tulevista hinnoista, sanoo SOK vähittäiskaupan kaupallinen johtaja Ilkka Alarotu.

Kilpailija Kesko kertoi, että se aikoo huomioida veron poistumisen hinnoittelussaan.

– Tuotteiden hinnat tulevat laskemaan tuotekohtaisen painon mukaisesti. Varsinaista tuotelistausta uudesta ja vanhasta hinnasta emme voi antaa, vaan hinnanmuutokset näkyvät kuluttajalle kauppakohtaisesti heti, kun kauppamme ovat muutokset tehneet viikon 1 aikana, sanoo Ruokakeskon osto- ja myyntijohtaja Aki Erkkilä.

Lidl tiedotti jo eilen, että se aikoo siirtää makeisveron poistumisen vaikutuksen suoraan hintoihin jo tästä päivästä lähtien. Taloussanomien pyynnöstä Lidl koosti listan, jossa on suosittujen makeisten entiset ja tänään muuttuneet hinnat. Lista löytyy artikkelin lopusta.

Esimerkiksi välipala- ja makeisvalmistaja Orkla Confectionery & Snacksin myydyin lakritsituote Suomessa, Panda Lakumix (250g), maksaa Lidlissä nyt 2,17 euroa, kun tuotteen hinta oli vielä keskiviikkona 2,45 euroa. Sama tuote maksoi torstaina Helsingin keskustan K-supermarket Postitalossa ja S-Market Sokos Helsingissä 2,59 euroa, jossa makeisvero on vielä mukana.

Niin ikään Lidlin Gelatelli vaniljakermajäätelö (1l) maksaa nyt 0,96 euroa, kun se oli vielä keskiviikkona 1,46 euroa.

Pingviini vaniljakermajäätelö (1l) maksoi torstaina K-supermarket Postitalossa 2,39 euroa ja S-Market Sokos Helsingissä 2,35 euroa. Hinnoissa oli vielä verot mukana.